Lørenskog ishockey trues av konkurs
Det fremkommer i en pressemelding undertegnet av styreleder Stig A. Johnsen mandag. – Lørenskog Ishockeyklubb ligger syltynt an økonomisk. De mangler penger, sponsorer, tilskuere og goodwill fra sine nærmeste, heter det innledningsvis i meldingen. Videre fremgår det at klubben i øyeblikket har rundt én million kroner i gjeld til ulike leverandører. Samtidig henger man etter på utbetaling av lønn til spillerne. – Nå er kassa tom. Vi har vennligsinnede og gode sponsorer. Men dessverre ikke mange nok, sier styreleder Johnsen. Lørenskog ryddet opp i lønnstrøbbel etter NISÅ-påtrykk Til slutt appellerer klubben til både kommunen, sponsorene og innbyggerne om hjelp. Lørenskog ishockey har vært truet av konkurs flere ganger tidligere. Denne sesongen har klubben hatt et tilskuersnitt på 261. Det får konsekvenser for inntektene. Går klubben konkurs, blir angivelig også breddeavdelingen lidende. Til TV 2 sier generalsekretær i Norges Ishockeyforbund, Ottar Eide, at de har innkalt Lørenskog til et møte tirsdag om situasjonen. – Vi har kalt inn Lørenskog til et møte i morgen, men ikke hørt noe fra dem. Vi i forbundet vet egentlig ingenting om klubbens økonomiske situasjon og fremtidsutsikter - annet enn hva vi har hørt gjennom media, forteller generalsekretær Ottar Eide til TV 2.
Lørenskog ishockey har havnet i en dyp økonomisk krise. Eliteserieklubben ber nå om hjelp for å overleve.